Predkladacia správa

	Návrh na vyslovenie súhlasu Národnej rady Slovenskej republiky so Zmluvou medzi Slovenskou republikou a Bosnou a Hercegovinou o medzinárodnej cestnej osobnej a nákladnej doprave sa predkladá na základe bodu C.1. uznesenia vlády Slovenskej republiky č. 633 z 5. októbra 2011. Na základe uvedeného uznesenia bola zmluva podpísaná 24. januára 2012 v Bratislave. 
	Vzhľadom na zmeny v politickom a hospodárskom usporiadaní Európy bolo potrebné pripraviť a uzavrieť novú bilaterálnu zmluvu o medzinárodnej cestnej doprave, ktorá by zodpovedala medzinárodným zvyklostiam a právu EÚ. Nadobudnutím platnosti tejto zmluvy sa vo vzťahu medzi Slovenskou republikou a Bosnou a Hercegovinou skončí platnosť Dohody medzi vládou Československej socialistickej republiky a vládou Federatívnej ľudovej republiky Juhoslávie o medzinárodnej cestnej doprave v znení Dohody medzi vládou Československej socialistickej republiky a vládou Socialistickej federatívnej republiky Juhoslávie o zmenách a doplnkoch Dohody medzi vládou Československej socialistickej republiky a vládou Federatívnej ľudovej republiky Juhoslávie o medzinárodnej cestnej doprave, dojednanej v Prahe 22. októbra 1962.
	Slovensko má záujem o rozvoj ekonomických vzťahov s Bosnou a Hercegovinou. Obchodná výmena postupne narastá, ale vo vzájomných vzťahoch neboli vyčerpané ešte všetky možnosti spolupráce. Bosna a Hercegovina má pre slovenských cestných dopravcov strategický význam.
	Predkladaná zmluva rešpektuje Dočasnú dohodu o obchode a obchodných záležitostiach medzi Európskym spoločenstvom na jednej strane a Bosnou a Hercegovinou 
na strane druhej. Ide o štandardnú bilaterálnu zmluvu, aké Slovenská republika uzavrela v záujme podpory a rozvoja obchodnej spolupráce napr. s Čiernou Horou, Chorvátskom a Macedónskom. Zmluva upravuje osobnú dopravu, príležitostnú autobusovú dopravu, kyvadlovú dopravu, nákladnú dopravu, povinnosti dopravcov a sankcie v prípade nedodržania ustanovení zmluvy.
	Slovenskí dopravcovia budú mať právo vykonávať príležitostnú autobusovú dopravu, medzinárodnú kyvadlovú dopravu osôb a nákladnú dopravu medzi územiami štátov oboch zmluvných strán a cez tieto územia bez akýchkoľvek povolení príslušných orgánov Bosny 
a Hercegoviny. Novo je upravené aj platenie daní a poplatkov.
	Predložená zmluva je v súlade s ústavou a právnym poriadkom Slovenskej republiky, so záväzkami vyplývajúcimi z členstva Slovenskej republiky v Európskej únii, so záväzkami  prevzatými v rámci iných platných zmlúv a všeobecne uznávanými zásadami medzinárodného práva. 
Zmluva má charakter prezidentskej zmluvy a podľa článku 7 ods. 5 Ústavy Slovenskej republiky má prednosť pred zákonmi.  Podľa čl. 7 ods. 4 Ústavy Slovenskej republiky                  sa pred ratifikáciou zmluvy vyžaduje súhlas Národnej rady Slovenskej republiky. Prezident Slovenskej republiky nemal pripomienky k predloženému materiálu a súhlasil s pokračovaním vnútroštátneho schvaľovacieho procesu. V súvislosti s podpisom zmluvy nie je potrebné meniť žiadne právne predpisy alebo ich jednotlivé ustanovenia, ktorých sa zmluva týka, alebo ich rušiť. 
